10 की उम्र में प्रधानमंत्री के सामने गाई गुरुवाणी, ‘बाजरे दा सिट्‌टा’ से हुई फेमस, अब खुली ‘तकदीर’
दिल्ली में पली-बढ़ी रश्मीत कौर आज पंजाबी लोकगीत और संगीत में नाम कमा रही हैं।
दिल्ली में पली-बढ़ी रश्मीत कौर आज पंजाबी लोकगीत और संगीत में नाम कमा रही हैं।
पिछले सात साल से रश्मीत मुंबई में अकेले संघर्ष के दौर से गुजरते हुए एक नए मुकाम को हासिल करने के लिए लगातार कोशिश कर रही हैं।
तो चलिए, भास्कर वुमन के कॉलम ये मैं हूं में आज हम आपसे मिलवाते हैं एक ऐसी पंजाबी लोकगीतकार और संगीतकार रश्मीत कौर से, जिन्होंने बचपन में गुरुवाणी को गुनगुनाकर म्यूजिक की दुनिया में कदम रखा और आज 'बाजरे दा सिट्टा', बुहे बरियान जैसे पंजाबी लोक गीतों को गाकर खासी पहचान बनाई है। तो जानिए उनकी कहानी, उन्हीं की जुबानी।
मेरी मम्मी को गुरुवाणी सीखने और गाने का बहुत शौक था। वे गुरुद्वारे में हर रोज जातीं और घर लौटकर भी गुनगुनातीं। जब मैं 5 साल की हुई तो मम्मी तेजिंदर कौर ने मुझे भी शबद कीर्तन सिखाने शुरू किए।
वे मेरी पहली गुरु बनीं। एक साल बीता नहीं कि मम्मा ने मुझे धार्मिक गीतों से जुड़े गुरमत संगीत और हारमोनियम सबक भी देना शुरू कर दिया।
हालांकि, इतनी छोटी उम्र में मुझे हारमोनियम ठीक से पकड़ना तो नहीं आया था लेकिन उससे जो आवाज निकलती वह मुझे गुनगुनाने के लिए अपनी तरफ जरूर खींचती थी। इसके बाद मैं घंटों रियाज करने लगीं।
जैसे-जैसे बड़ी हुई पंजाबी गीत-संगीत में रमती चली गई। मम्मी-पापा ने भी देखा कि बेटी का रुझान गाने की तरफ ज्यादा है तो उन्होंने दिल्ली में गंधर्व कॉलेज में मेरा एडमिशन करा दिया।
10 साल की उम्र में प्रधानमंत्री के सामने किया परफॉर्म
साल 2004 की बात है। तब मैं केवल 10 साल की थी। उस समय मुझसे कहा गया कि तुम्हें प्रधानमंत्री के सामने परफॉर्म करना है। तब हमारे देश के पीएम डॉ. मनमोहन सिंह थे।
एक बार को तो मुझे काफी हिचक हुई मगर जब यह महसूस हुआ कि प्रधानमंत्री के सामने परफॉर्म करना मेरे और परिवार के लिए बड़े गौरव की बात होगी तो मैं पीछे नहीं हटी।
मैंने स्टेज पर गुरुवाणी गाई, जिसकी प्रधानमंत्री ने काफी तारीफ की।
उस एक परफॉर्मेंस ने करिअर को दी उड़ान
उस शानदार परफॉर्मेंस के बाद तो जैसे मेरे हुनर को पंख ही लग गए। इसके बाद मैंने आईआईटी दिल्ली क्लासिकल कॉम्पिटिशन में हिस्सा लिया तो विनर बनी।
इसके बाद कई कॉलेज से परफॉर्म के लिए ऑफर मिले और मेरा करिअर यूं ही आगे बढ़ता चला गया।
कॉलेज में परफॉर्म को लेकर ऑफर बढ़े तो पढ़ाई पर पड़ा असर
लेकिन, यह सब इतना आसान भी नहीं था। मुझे अपनी पढ़ाई और लोक संगीत की प्रैक्टिस दोनों के बीच तालमेल बैठाना था।
घर-परिवार ने भी इसमें मेरा साथ दिया। मुझे कहीं न कहीं अपने रियाज़ में कमी दिखाई पड़ती रही।
ऐसे में मैंने यूट्यूब चैनल और तमाम तरीकों से खुद की प्रैक्टिस को बेहतर करने का बीड़ा उठाया।
‘बाल विवाह’ को लेकर किया जागरूक, लिखा पहला गीत ‘माटी की गुड़िया’
मैंने पंजाब और देश में मौजूद बाल विवाह जैसी कुरीति को दूर करने के लिए भी काम किया। मैंने अपना पहला गीत “माटी की गुड़िया” 2018 में गया जो लोगों में बाल विवाह को लेकर जागरूकता बढ़ाने के लिए एक पहल थी।
स्टोरी में आगे बढ़ने से पहले इस पोल पर अपनी राय देते चलिए-
‘बाजरे दा सिट्‌टा’ गाने के रिमिक्स ने रश्मीत को वो मुकाम दिया जिसके लिए वे लंबे समय से मेहनत कर रही थीं- 
म्यूजिक से हुआ ऐसा लगाव, जहां भी संगीतकार मिलते टिप्स ले ही लेती 
इतना ही नहीं जहां भी मुझे बड़े संगीतकारों से मिलने का मौका मिलता तो उनसे म्यूजिक के कुछ टिप्स जरूर लेती।
आज मैं अपने यूट्यूब चैनल, कोक स्टूडियो के जरिए पंजाबी लोक संगीत के जरिए लोगों से रूबरू हो रही हूं।
कोक स्टूडियो भारत के जरिए 24 मार्च को ही मेरा एक गाना ‘तकदीर’ लांच हुआ। पंजाबी धुनों से सजे इस गीत में हीर-रांझा के रोमांस तो है ही,
खेत में लहलहाती सरसों और सदियों पुरानी ‘बैत बाजी’ की कला (यह भारत और पाकिस्तान के पंजाब क्षेत्र में उर्दू बोलने वालों के बीच एक मौखिक खेल होने के अलावा उर्दू कविताओं की एक शैली भी है जो उर्दू कविताओं के छंदों की रचना करके खेली जाती है।) को पिरोया गया है।
